
ועדת העבודה, הרווחה והבריאות
24/02/2014

הכנסת התשע-עשרה
נוסח לא מתוקן

מושב שני
<פרוטוקול מס' 199>
מישיבת ועדת העבודה, הרווחה והבריאות
יום שני, כ"ד באדר א התשע"ד (24 בפברואר 2014), שעה 12:00
<סדר היום:>
<תקנות הסעה בטיחותית לילדים ולפעוטות עם מוגבלות (כללים להסעה וליווי של פעוטות למעון יום שיקומי וממנו), התשע"ג-2013>
נכחו:

<חברי הוועדה:> 
חיים כץ – היו"ר

אורלי לוי אבקסיס

יעקב מרגי

<מוזמנים:> 
	עו"ד אדוארד וייס
	–
	סגן היועמ"ש, משרד הרווחה והשירותים החברתיים

	שוש זאב רשף
	–
	מפקחת ארצית אוטיסטים, משרד הרווחה והשירותים החברתיים

	גלית גבע
	–
	מנהלת השירות לשיקום בקהילה, משרד הרווחה והשירותים החברתיים

	ד"ר הדר ירדן
	–
	מנהלת המחלקה להתפתחות הילד, משרד הבריאות

	אביבה קוגוס
	–
	יועצת שרת הבריאות, משרד הבריאות

	עו"ד שחר פרלמוטר
	–
	הלשכה המשפטית, משרד הפנים

	איתי קורן
	–
	משרד הפנים

	עו"ד מירה סולומון
	–
	ע. יועמ"ש מש"מ, מרכז השלטון המקומי

	אסא בן יוסף
	–
	מנהלת תחום רווחה, מרכז השלטון המקומי

	זהר פילבר
	–
	מנהלת המרכז לנסיעה בטוחה באלי"ן, אלי"ן

	זיו מגור
	–
	מנהל האגף לקידום זכויות, אלו"ט

	יוליה בן משה
	–
	מנכ"לית עמותת קול הזכויות והורה, פורום ארגונים והורים למען ילדים עם מוגבלות

	הניה מרמורשטיין
	–
	מנהלת מעון עמותת עלה, פורום ארגונים והורים למען ילדים עם מוגבלות

	לילך בר
	–
	רכזת הפורום, פורום ארגונים והורים למען ילדים עם מוגבלות

	עו"ד ולרי זילכה
	–
	רכזת הפורום, פורום ארגונים והורים למען ילדים עם מוגבלות

	לילך בר
	–
	פורום ארגונים והורים למען ילדים עם מוגבלות

	רונית אילתי-ממן
	–
	העמותה לילדים בסיכון

	ישראל אבן זהב
	–
	רכז תחום נגישות, מטה מאבק הנכים

	בועז הרמן
	–
	מנכ"ל, מיח"א

	אביטל ישר רוזנאי
	–
	מנכ"לית, מיח"א

	אביבית ברקאי-אהרונוף
	–
	עו"ד, בזכות

	שוקי שדה
	–
	מנכ"ל ארגון חברות ההסעה בישראל

	בני פרץ
	–
	פעיל חברתי


<ייעוץ משפטי: >
נועה בן שבת
<מנהלת הוועדה:>
וילמה מאור
<רישום פרלמנטרי:>
יעקב סימן טוב
<תקנות הסעה בטיחותית לילדים ולפעוטות עם מוגבלות (כללים להסעה וליווי של פעוטות למעון יום שיקומי וממנו), התשע"ג-2013>
<היו"ר חיים כץ:>

צהריים טובים. יום שני בשבוע, כ"ד באדר א', ה-24 לפברואר 2014. אני מתכבד לפתוח את ישיבת ועדת העבודה, הרווחה והבריאות, והנושא תקנות הסעה בטיחותית לילדים ולפעוטות עם מוגבלות (כללים להסעה וליווי של פעוטות למעון יום שיקומי וממנו). ואנחנו מפה מברכים את היועצת המשפטית שליוותה את כל התקנות האלה, את כל הנושא, נועה ברודצקי-לוי, שילדה בת בשעה טובה.

<קריאה:>
מזל טוב.

<היו"ר חיים כץ:>
ואנחנו מקבלים נועה אחרת, את עורכת הדין נועה בן שבת. אז מכולנו ברכות ליולדת וברוכה הבאה למצטרפת.

<נועה בן שבת:>
תודה.

<היו"ר חיים כץ:>
היא כיועצת המשפטית הבכירה של ועדת העבודה, הרווחה והבריאות. היא בסוד העניין או בתוך העניינים, ולא צריך להשקיע בה יותר מדי שהיא תבין, והיא מבינה לא פחות מאיתנו.

ואנחנו עצרנו בפעם שעברה, הקראנו עד - - -

<נועה בן שבת:>
הקראנו עד תקנה 4(ב).

<היו"ר חיים כץ:>
בעמוד?

<נועה בן שבת:>
בעמוד 4. זאת אומרת, אנחנו הגענו לתקנה שנוגעת לחובה למנות ממונה. הסעיף הקודם אמר שרשות מקומית אחראית לליווי בהסעה של פעוט עם מוגבלות שמתגורר בתחום שיפוטו, ועכשיו איך היא מבצעת את, איך היא בפועל ממלאת את חובותיה. היא עושה את זה באמצעות מינוי הממונה שיש לו תפקידים מסוימים שמפורטים כאן. ודיברנו על הכשירויות שנדרשות מהממונה, ונמצא פה נוסח שאני חושבת שהוא די, יש לגביו הסכמה – הוצא על ידי משרד המשפטים – והוא אומר ככה:
(ג) "רשות מקומית תמנה עובד שמתאים לכך מבחינת כישוריו, ניסיונו והכשרתו, שיהיה אחראי על מערך הסעת פעוטות עם מוגבלות למעון יום שיקומי וממנו לשם ביצוע תפקידי הרשות לעניין ההסעות (להלן – הממונה); ככל הניתן, ימונה לתפקיד הממונה על ההסעות מי שאחראי על ההסעות במחלקת החינוך ברשות המקומית". זאת אומרת שאם יש אפשרות לאגם את התפקידים, לבצע את זה יחד עם גורמים אחרים ברשות המקומית, זה דבר מבורך.
"מינויו של עובד לתפקיד הממונה מותנה בכך שלא יהיה במילוי תפקיד זה כדי להפריע למילוי תפקידיו או עבודתו האחרת של העובד במסגרת הרשות". כדי שלא נפיל את התפקידים האלה על עובד שהוא כבר עמוס בתפקידים אחרים שמוטלים עליו.
"ככל הניתן, ימונה עובד בעל הכשרה קודמת בתחום הלוגיסטיקה, ולחילופין יעבור העובד הכשרה מתאימה טרם מינויו". ועכשיו אנחנו מפרטים את – "בין תפקידי הממונה יהיו כל אלה".
לפני שאנחנו נעבור הלאה אני מציינת פה: הייתה הערה, הבקשה של השלטון המקומי. השלטון המקומי אמר שכיוון שנקבע פה איזשהו מפתח חלוקה; זאת אומרת, אדוני ציין בפעם הקודמת, ביקש ממשרד הרווחה והשירותים החברתיים להביא 12 תקנים, ומהרשויות המקומיות את ששת התקנים הנדרשים, הנוספים. הם ביקשו גם לקבוע מפתח תקינה. מובא פה למטה בהערת שוליים, כפי שהם ביקשו.
<היו"ר חיים כץ:>
אמרתי שהקטע הזה של המתקנים האלה הוא חריג וחד פעמי, והשער יישאר במתכונת שהייתה להם: אחד לארבע או 25%, אחד מארבע – אני לא נכנס לתקינות, מה שהן היו.

<אסא בן יוסף:>
לא - - -

<היו"ר חיים כץ:>
כן, גברתי.

<אסא בן יוסף:>
ברשותך.

<היו"ר חיים כץ:>
לפרוטוקול, שם ותפקיד.

<אסא בן יוסף:>
אסא בן יוסף ממרכז השלטון המקומי.

אנחנו לא מדברים על צורת המימון של התקנים, שברור לנו שזה שליש ושני שליש, אלא על מפתח תקינה שיבטיח את מצב התקינה כך שהיא תישאר בפרופורציה לגידול עתידי של ילדים ולשינויים. מה שקורה היום, יש לנו 18 תקנים שאותם אנחנו נחלק על פי המפתח המוצע. אבל בעוד שנה, כשמספר הילדים יגדל, והוא יגדל - - -

<היו"ר חיים כץ:>
מאיפה אנחנו יודעים?

<אסא בן יוסף:>
הוא יגדל, לא תהיה לנו תקינה לנושא הזה. זאת אומרת, לא פתרנו את הבעיה הבסיסית.

<היו"ר חיים כץ:>
תשמעי, אנחנו לא רוצים לפתור את כל הבעיות בבת אחת. זוכרת, פעם, אני מסתכל עלייך אז בטוח שאת זוכרת, למה זה היה בערך לפני עשר שנים, אז עשר שנים את זוכרת, לא אמרנו כלום. באה מפלגה חדשה, קראו לה שינוי. המוטו המוביל היה שנאה לחרדים. ובשינוי הייתה שנאה לחרדים, והעם שנא את החרדים, ונתן להם 15 או 16 מנדטים. והם באו ואמרו: אנחנו לא רוצים את החרדים בממשלה ופתרו את הבעיה. מה קרה כשהם פתרו את הבעיה? לא נבחרו לכנסת. אם עכשיו אנחנו נגמור את כל הבעיות מה יהיה לנו לעשות? אנחנו פה, ואם יהיה צורך בשינוי אז נבוא, ונתכנס ונשנה, ולא קרה כלום. אנחנו לא באים, עושים פה משהו ל-200 שנה.

<אסא בן יוסף:>
לא, אבל אתה - - -

<היו"ר חיים כץ:>
אנחנו לא עושים משהו ל-200 שנה. בואי נראה אם יגדל, ואם יהיה צורך. אתם תפנו, אנחנו נפנה, חברי הכנסת יבקשו שינוי תקנות קטן, ויבוא על מקומו בשלום.

<אסא בן יוסף:>
אבל אם אתה מגדיר מפתח שהוא מקובל - - -

<היו"ר חיים כץ:>
אני לא מגדיר מפתח. אני הגדרתי מפתח חד פעמי כחריג של 12 ושישה. זהו.

<נועה בן שבת:>
 שהוא לא נמצא בתקנות. הוא לא קבוע בתקנות - - -
<היו"ר חיים כץ:>
והוא לא קבוע בתקנות, ואני לא קובע כלום. וכל דבר שיבוא בעתיד נדון בו.
<אסא בן יוסף:>
זאת אומרת, אנחנו היום מחלקים את התקנים לפי תמונת מצב נוכחית.
<היו"ר חיים כץ:>
נכון.

<אסא בן יוסף:>
ומה זה אומר בעוד מספר חודשים - - -

<היו"ר חיים כץ:>
מה זה מספר חודשים?

<אסא בן יוסף:>
בעוד שנה, בספטמבר, כשמספר הילדים יהיה שונה בכל רשות ורשות, מה נעשה עם אותם תקנים? ניקח מרשות א', נעביר לרשות ב'? זאת הבעיה.

<היו"ר חיים כץ:>
לא יודע. מאיפה אנחנו יודעים שמספר הילדים יהיה שונה?

<אסא בן יוסף:>
כי הוא שונה, הוא משתנה. אני יכולה להגיד לך - - -
<היו"ר חיים כץ:>
אני לא יודע. תראי, הנבואה לא ניתנה לי, ואני לא יודע מה מספר הילדים. היום את יודעת כבר על ילדים שנולדו, והם מחכים להיכנס, ושהוא שונה?

<אסא בן יוסף:>
 כן. כן. אנחנו רואים הבדלים בין תחילת שנה לסוף שנה - - -
<היו"ר חיים כץ:>
היום לגבי השנה הבאה את יודעת?

<אסא בן יוסף:>
לא, היום אני לא יכולה לדעת. אני לא יכולה להתנבא. אבל אנחנו רואים שיש שינוי - - -

<היו"ר חיים כץ:>
מאה אחוז. אז תדונו בשנה הבאה עם משרד הרווחה והשירותים החברתיים. אנחנו לא גומרים הכול. אנחנו לא באים ועושים חוק ל-2,000 שנה, לא יהיה לנו מה לעשות בכנסת. אנחנו צריכים לדאוג שתהיה לנו עבודה.
<אסא בן יוסף:>
אני לא מדברת על החוק, אני מדברת על - - -

<היו"ר חיים כץ:>
מאה אחוז. גם התקנות, אפשר בקלות, אם יהיה צורך, משרד הרווחה והשירותים החברתיים – יש שם אנשים רגישים והם פתוחים לשמוע.

<אסא בן יוסף:>
אבל - - -

<היו"ר חיים כץ:>
לא אבל – נגמר.

<נועה בן שבת:>
נעבור עוד לתפקידים: (1) הממונה יוודא שנבדקה כשירותם של הנהגים והמלווים בהתאם לנדרש בתקנות אלה, ידריך וינחה את ספקי השירות של ההסעות, וידרוש כי אלו מדריכים ויוודא כי אלו מדריכים את הנהגים והמלווים בהתאם להנחייתו; הממונה יהיה זמין למלווה ולנהג ההסעה, וייתן, במידת הצורך, הנחיות להבטחת שלומו של פעוט עם מוגבלות במהלך הסעתו.
(2) "הממונה יוודא – (א) שברכב ההסעה יהיה טלפון נייד או אמצעי קשר אחר".
(ב) "שבכל רכב הסעה שיוסע בו פעוט עם מוגבלות בעל צרכים רפואיים מורכבים, תהיה ערכת החייאה בסיסית לפעוטות" – לאותם פעוטות שערכה כזאת נדרשת.
(ג) "שכל רכב הסעה יעבור בדיקות תקופתיות של קצין בטיחות בהתאם להוראות תקנות התעבורה, וכי תוצאות הבדיקה ידווחו לממונה אחת לשלושה חודשים". כמובן, הוא לא זה שצריך לעשות את הבדיקות, רק לוודא שהן נעשו במועדן.
(3) "הממונה ימסור לידי המלווה רשימת פעוטות המיועדים להיות מוסעים בהסעה; הרשימה תכלול פרטים אלה:

(א) שמות הפעוטות;

(ב) כתובות הפעוטות;

(ג) מספרי הטלפון, לרבות מספרי טלפון נייד של האחראים על הפעוטות בבית ובמקום העבודה;

(ד) כתובת מעון היום השיקומי שאליו צריך כל פעוט להגיע, ומספר הטלפון של המעון ושל מנהלו;

(ה) מסלול הנסיעה ומקומות האיסוף וההורדה של כל פעוט;

(ו) שמו של הממונה ומספר הטלפון שלו;

(ז) כתובות של תחנות מגן דוד אדום והמשטרה הנמצאות לאורך מסלול ההסעה, וטלפונים של שירותי ההצלה.
(ח) כיוון הושבת הפעוט בהסעה.

(ט) העתק כרטיס הנוסע שניתן לכל פעוט לפי תקנה 2(ט).

(י) הציוד הנלווה הנדרש לכל פעוט".

(4) "הממונה יקבע את מסלול ההסעה בהתאם לטובת הפעוטות, תנאי הבטיחות ומשך זמן ההסעה, וירכז את פרטי כל ההסעות, לרבות פרטי הנהגים והמלווים". כך הוא צריך בעצם למצוא את המסלול הכי יעיל והכי לטובת הפעוטות.
<היו"ר חיים כץ:>
פעם אחת.

<נועה בן שבת:>
כן. יכול להיות שזה משתנה.
<היו"ר חיים כץ:>
כל פעם אחת.

<נועה בן שבת:>
 יכול להיות שפעוט אחד יורד מההסעה - - -
<היו"ר חיים כץ:>
בסדר, אם פעוט אחד מודיע שהוא לא מגיע אז הוא יכול לקצר. אם תודיע המשפחה לנהג או לממונה שהיום הם לא באים, שלא ייסע סתם אם הם לא באים.

<ישראל אבן זהב:>
אבל כל אחד מתואם עם שעה אחרת, ככה שזה - - -

<היו"ר חיים כץ:>
אז הוא יודיע שהם לא מגיעים.

<ישראל אבן זהב:>
כן. בסדר.

<היו"ר חיים כץ:>
בסדר.
<ישראל אבן זהב:>
בסדר.

<היו"ר חיים כץ:>
כן.

<נועה בן שבת:>
(5) "הממונה יפקח כי תנאי הבטיחות בהסעה, משכה והתנהלותה נעשים בהתאם לדרישות התקנות, לחוזה בין הרשות למסיע ועל פי תנאי הבטיחות הקבועים בכל דין". זה כמובן לא מייתר את האחריות של - - - של המפקח שקיים על התקנות האלה - - -
<היו"ר חיים כץ:>
כן, כשקוראים זה נראה בומבסטי. בגדול, זה כלום.

<נועה בן שבת:>
כן.
(6) "הממונה ירכז ויבדוק דיווחים ותלונות המתקבלים לעניין ההסעה; בהתקבל דיווח על אירוע חריג, ידווח הממונה גם לאחראי על הפעוט ולמפקח; התקבלה תלונה הקשורה בבטיחות הפעוטות בהסעה, בשלומם הפיסי או הנפשי, יבדוק הממונה את התלונה באופן מיידי ויורה לספקי השירות של ההסעות או לאחראי על המלווים, לפי העניין, לתת מענה חלופי, מיידי והולם עד לתיקון הליקויים".
לאחראי על המלווים הכוונה לגורמים ברשות המקומית שאחראים על המלווים. אני רוצה לבקש שפה, בפסקה 6, גם יתווסף שהוא יהיה זמין לאחראים על הפעוטות. כך, אם ההורה רוצה לדעת איפה, מה קורה עם ההסעה, מה, האם יש שינוי במסלול, האם יש ליקויים - - -

<היו"ר חיים כץ:>
וההורים כל יום יצלצלו אליו 17 פעם, כל ההורים?

<יעקב מרגי:>
זה קורה היום.

<היו"ר חיים כץ:>
כן?

<נועה בן שבת:>
לפחות את מספר הטלפון שלו.

<יעקב מרגי:>
מי שנעזר בהסעה, הורה שנעזר בהסעה של ילד בגלל סיבה כזו או אחרת, זו דינמיקה שקיימת ומתבקשת.

<היו"ר חיים כץ:>
כן?

<יעקב מרגי:>
בטח. זה - - -

<נועה בן שבת:>
למרות שהוא לא נמצא על הרכב, הוא הגורם המרכז של ההסעה.

<יעקב מרגי:>
הוא לא נמצא על הרכב, - - -. ייתן לה גם שקט. היא שלחה את הילד, היום הוא היה - - -
<אסא בן יוסף:>
כן, זה בסדר.

<יעקב מרגי:>
זה בסדר - - -

<אדוארד וייס:>
זה גם מקובל עלינו.

<יעקב מרגי:>
זה גם מופיע - - -

<ולרי זילכה:>
אפשר?

<היו"ר חיים כץ:>
לפרוטוקול, שם וזה.

<ולרי זילכה:>
עורכת הדין ולרי זילכה, פורום ארגונים והורים למען ילדים עם מוגבלות.
באחד הנוסחים הקודמים הייתה פה עוד איזושהי תוספת, שאני רואה שהיא ירדה, בסעיף (6) – הממונה יהיה רשאי במקרים חריגים להורות על הפסקת ההתקשרות עם קבלן ההסעות, ולדאוג להסעה חלופית בתוך שבעה ימי עבודה.

<מירה סולומון:>
לא, לא, לא, לא.

<ולרי זילכה:>
זה היה.

<קריאה:>
נכון.

<קריאה:>
זה היה?

<קריאה:>
כן.
<קריאה:>
זה היה.

<נועה בן שבת:>
תראי, אני רואה את פסקה (7) שמופיעה כמחוקה לגבי העיגון של החובות של סמכויות הממונה כלפי חברת ההסעות, לעגן אותן בהסכם, וגם הוראה על הפסקת ההתקשרות. אני חושבת שאולי ההסכם יכול לתת ביטוי. אני חושבת שאולי ראוי שההסכם ייתן ביטוי באמת לכל החובות של חברת ההסעות, כדי שהנהג יידע מה מצופה ממנו ולא יגלה את החובות שיש לו לפי התקנות האלה רק כשמגיעה תביעה כנגדו. אז אולי ההסכם יכול להיות.

לגבי הפסקת ההתקשרות - - -
<היו"ר חיים כץ:>
הוא לא יכול להגיד. בואי, זה לא צחוק, זה לא צחוק – מחר תישארי בלי הסעה.
<קריאה:>
נכון.

<הדר ירדני:>
אבל כתובה שם הערה – שניתן להעביר - - -

<היו"ר חיים כץ:>
מי גברתי?

<הדר ירדני:>
דוקטור הדר ירדני - - -

<היו"ר חיים כץ:>
אני לא זוכר שקיבלת רשות דיבור.

<הדר ירדני:>
סליחה. אז אני מבקשת.

<היו"ר חיים כץ:>
תשמעי, אני לא חושב שזה תפקיד הממונה.

<ולרי זילכה:>
אז אם יש אפשרות להבהיר אכן שהממונה, שתהיה לו סמכות בחוזה אכן להפסיק את ההתקשרות במידת הצורך.

<היו"ר חיים כץ:>
הוא יכול לפנות לרשויות ולבקש.

<יעקב מרגי:>
יש דיני חוזים. יש - - -

<קריאה:>
נכון.

<היו"ר חיים כץ:>
הוא יכול לפנות לרשות ולבקש, וזה בידי הרשות. אל תעשי מהממונה ראש ממשלה.

<קריאה:>
נכון, נכון, עורכת הדין ולרי זילכה. 
<היו"ר חיים כץ:>
שייפנה לרשות, יגיד: הוא לא בסדר, הוא כן בסדר.
<יעקב מרגי:>
לפעמים זה יכול גם לשמש כנגד - - -

<קריאה:>
להיות הפוך.

<יעקב מרגי:>
- - -

<היו"ר חיים כץ:>
טוב. כן, גברתי.
<הדר ירדני:>
תודה רבה.

<היו"ר חיים כץ:>
לפרוטוקול – תפקיד, שם.

<הדר ירדני:>
דוקטור הדר ירדני, מנהלת המחלקה להתפתחות הילד ושיקומו במשרד הבריאות.

כתוב פה בהערה שזה יעוגן בחוזה, ולכן אני רואה שזה נמחק אבל רק - - -

<היו"ר חיים כץ:>
כן, אבל תשמעי, אנחנו רוצים לעשות משהו ישים. אנחנו יושבים פה וכותבים, ואנחנו רוצים לעשות גם משהו ישים. ואותו נהג גם לא מקבל על יום הסעות כזה 7,000 שקל, ואם נשגע אותו יותר מידי; אנחנו רוצים שיביא את הילדים שלנו מהבית, ויביא אותם למעון בבטחה. ואנחנו לא אומרים שהוא יהיה בלונדיני עם עיניים כחולות ובגובה 1.90 מטר. זה מה שאנחנו רוצים. אוטו נקי, מסודר, ייקח את הילדים. אנחנו נהיה בטוחים שהוא נוהג נורמלי, לא משתגע, מביא את הילדים בבטחה – זה מה שאנחנו רוצים.

<נועה בן שבת:>
 אבל אולי שבאמת עיקרי הדברים שכתובים פה, בתקנות, יהיו - - -

<היו"ר חיים כץ:>
כתבנו כבר עליו ככה, אבל הם ייפנו לרשויות. הרשויות עושות חוזים - - -

<נועה בן שבת:>
- - -
<קריאה:>
זה במסגרת ההסכם.

<אדוארד וייס:>
אפשר להתייחס, גם כן? רגע, רגע, רק שנייה, אפשר להתייחס גם כן?
<היו"ר חיים כץ:>
כן, אדוני. דבר, לפרוטוקול.

<אדוארד וייס:>
שמי עורך הדין אדי וייס, סגן היועץ המשפטי של משרד הרווחה והשירותים החברתיים.
בדרך כלל לא נהוג להיכנס לכל הנושא של היחס – איך בדיוק הרשות מבצעת את תפקידה. מדובר ביחסי חוזים. יש להבדיל בין התקנות שקובעות את הדרישות הפורמאליות בתור רגולטור לבין החוזים.
<היו"ר חיים כץ:>
בסדר. צודק.

<אדוארד וייס:>
אנחנו גם סבורים שזה לא - - - 
<היו"ר חיים כץ:>
אתה צודק. מאה אחוז.

<אדוארד וייס:>
- - - שזה ייכנס - - -
<היו"ר חיים כץ:>
אוקיי. כן.
<נועה בן שבת:>
אז למעשה, פסקה 7 – לא תהיה פה הוראה לגבי ההסכם.

<היו"ר חיים כץ:>
נכון.

<נועה בן שבת:>
אנחנו נעבור ל-(ד).

(ד)(1) "רשות מקומית שצריכה להסיע פחות מחמישה פעוטות עם מוגבלות רשאית להתקשר עם רשויות מקומיות סמוכות לצורך הסעה וליווי של הפעוטות עם המוגבלות, במטרה להוזיל את הוצאות ההסעה והליווי, ובלבד שההסעה המשותפת כאמור לא תגרום להארכת משך ההסעה באורח בלתי סביר, ומשך ההסעה של כל פעוט לא יעלה, ככלל, על שעה אחת - - -".

<היו"ר חיים כץ:>
שעה זה הרבה זמן.

<נועה בן שבת:>
"- - - ממועד העלאת הפעוט להסעה ועד הגעתו ליעד, כאמור בתקנה 4(א)(4)".

<היו"ר חיים כץ:>
שעה זה הרבה זמן. את לוקחת פעוט כזה ומסיעה אותו שעה – זה הרבה זמן.

<קריאה:>
אבל זו המציאות.

<קריאה:>
אדוני, זה שעות בוקר.

<קריאה:>
יש פקקים.

<קריאה:>
כן - - -

<יעקב מרגי:>
אם - - - או המוסד הטיפולי או החינוכי מחוץ לרשות?
<היו"ר חיים כץ:>
כן, אבל זה רשויות סמוכות.

<יעקב מרגי:>
- - -

<אסא בן יוסף:>
אבל זה בכל מקרה שעה.

<אדוארד וייס:>
סליחה, יש לי הצעה, הערה לגבי הסעיף הזה: קודם כל, לגבי הנושא של שעה, בעצם כבר יש הסדר לגבי הזמן המקסימלי.
<היו"ר חיים כץ:>
כמה הוא?

<אדוארד וייס:>
שעה, אבל יש אפשרות של חריגים אם ההורים מסכימים. צריכים לחבר את זה לזה, כי אחרת יש הבדל בין מה שכתבנו שם. צריך להיות בכפוף - - -

<היו"ר חיים כץ:>
אוקיי, טוב. אוקיי, בסדר – שעה.

<אדוארד וייס:>
אוקיי. אבל זה צריך להיות בכפוף לאמור בתקנה - - -

<היו"ר חיים כץ:>
היא - - -. אתה לוקח את העבודה שלה.

<נועה בן שבת:>
אבל זה כתוב – 4(א)(4), לא?

<יעקב מרגי:>
כתוב.

<נועה בן שבת:>
זה כתוב: - -

<יעקב מרגי:>
כתוב.
<נועה בן שבת:>
- - בכפוף לאמור ב-4(א)(4).

<יעקב מרגי:>
בתקנה 4(א)(4).
<קריאה:>
כתוב: בכפוף לאמור בתקנה 4(א)(4).

<נועה בן שבת:>
א(4)(6) זה צריך להיות.

<אדוארד וייס:>
כן, כן.

אני גם רוצה לציין שלמשרד הפנים גם הייתה הערה פה לגבי הנושא של פחות מחמישה פעוטות. הוא ביקש – טוב, אני אתן ליועץ המשפטי של משרד הפנים גם כן לדבר – אבל הוא ביקש בעצם להוריד את המספר הזה כי זה לא נדרש, ואנחנו מסכימים. החוק, כשהוא מדבר על חמישה פעוטות הוא מדבר על זה בהקשר של רכב בטיחותי ולא אפשרות - -
<קריאה:>
של הסעה משותפת.

<אדוארד וייס:>
- - של הסעה משותפת. אז לכן אנחנו מסכימים להוריד את זה.
<יעקב מרגי:>
אבל סליחה, אנחנו מדברים על פעוטות. אתה רואה את המלווה ואת הנהג משתלטים על כמות גדולה יותר?
<אדוארד וייס:>
לא, יש הגבלה.

<גלית גבע:>
יש הגבלה.

<אדוארד וייס:>
יש הגבלה.

<גלית גבע:>
עד שמונה.

<אדוארד וייס:>
עד שמונה זה מקסימום. זה כבר כתוב בתקנות הקודמות.
<גלית גבע:>
מקסימום שמונה.

<נועה בן שבת:>
אני רוצה לנסות להבין. אנחנו מדברים על כך שרשות מקומית צריכה להיות אחראית לילדים שנמצאים בתחומה, לפעוטות שנמצאים בתחומה, שיגיעו למעון היום השיקומי, להסיע את ההסעות. עכשיו, כשאתה מאפשר לה להתקשר עם רשות סמוכה ואתה לא אומר: זה רק במקרים החריגים, כשיש לה מעט מאוד ילדים, אתה בעצם מאפשר לתל אביב להתקשר עם בני ברק ועם גבעתיים ועם חולון ועם כל מיני רשויות מקומיות סמוכות, כי זה יותר נוח לה להתקשר.
<היו"ר חיים כץ:>
אל תדאגי, יש להם מספיק.

<קריאה:>
יש להם מספיק ילדים.

<אדוארד וייס:>
בפועל זה מספיק. בפועל זה לא קורה.

<נועה בן שבת:>
- - - אבל יכול להיות - - -. אתה בעצם לוקח את הכלל שאומר שרשות מקומית אחראית לילדים שלה, ואתה אומר לה: את יכולה לפתוח את זה מתי שאת רוצה. כשאני חושבת שהכלל אמור להיות שהרשות המקומית אחראית, ובמקרים החריגים, כשיש לה מעט מאוד ילדים ואין טעם שהיא תוציא הסעה, היא תוסיף רשות מקומית אחרת.
עכשיו, הנספח הזה לא הומצא. אתה יודע, אתה אמרת לי בעצמך, זה מסעיף 4 לחוק – - - 
<אדוארד וייס:>
כן, כן.

<נועה בן שבת:>
- - חוק הסעה בטיחותית לילדים ולפעוטות. ושם אומרים: הרשות המקומית יכולה במקרים החריגים, אם לא - - - רשות מקומית אחרת להתקשר עימה, יכולה להוציא את הילד אפילו ברכב שלא עומד בתנאים שבתקנות.

<אדוארד וייס:>
לא בטיחותי. כן.

<נועה בן שבת:>
הרכב הלא בטיחותי.

השאלה היא למה אנחנו צריכים להפוך את זה להיות כלל? זה לא אמור להיות כלל, שהרשויות מתקשרות אחת עם השנייה - - -

<אדוארד וייס:>
משרד הפנים, זו ההערה שלך.

<היו"ר חיים כץ:>
טוב, בוא, לאט-לאט. התחלת להשתלט על העניין.

כן, גברתי.

<מירה סולומון:>
עורכת הדין מירה סולומון, מרכז השלטון המקומי.
אנחנו סבורים שצריך לתת לרשויות המקומיות את האפשרות להתקשר להסעת הפעוטות גם בהסעה משותפת, גם אם יש להם יותר מחמישה פעוטות להסיע. גם, בין היתר, אנחנו יכולים לחשוב, במקרים המיוחדים שעורכת הדין נועה בן שבת ציינה, על שני פעוטות ברשות מקומית אחת ועשרה פעוטות ברשות מקומית אחרת, כאשר - - -
<היו"ר חיים כץ:>
הנהג לא ישתלט. אנחנו לא רוצים. יש פה הגבלה של שמונה.

<מירה סולומון:>
לא, לא, אנחנו מדברים על שמונה פעוטות - - -

<נועה בן שבת:>
אבל זה מסתדר - - -

<היו"ר חיים כץ:>
בסדר, אבל זה מסתדר. נו, אז מה עשרה?

<נועה בן שבת:>
זה אומר שרשות אחת יש לה - - -
<מירה סולומון:>
אבל זה לא נכנס לנוסח כיוון - - -

<נועה בן שבת:>
אבל תקשיבי, זה אומר שרשות אחת יש לה פחות, יש לה שני ילדים, והיא מתקשרת עם רשות שיש לה 200 ילדים – זה לא משנה. אבל היא נסמכת. זה לא שרשות שיש לה 200 ילדים מתקשרת עם רשות שיש לה 300 ילדים. זה לא - - -
<קריאה:>
בדיוק.

<מירה סולומון:>
ועדיין היא דואגת שבתוך ההסעה עצמה יהיו לא יותר משמונה פעוטות.

<היו"ר חיים כץ:>
את כנראה לא מקשיבה, ועדיין. אנחנו לא ב"עדיין".

<יעקב מרגי:>
לא הקשבת לה. לא הקשבת לה.

<מירה סולומון:>
להיפך, אני הקשבתי ואני - - -

<היו"ר חיים כץ:>
ומה הבנת?

<מירה סולומון:>
אני משיבה - - -

<היו"ר חיים כץ:>
מה הבנת? לא, אל תשיבי, מה הבנת?
<מירה סולומון:>
אומרת עורכת הדין נועה בן שבת שרשות מקומית שיש לה שני פעוטות יכולה להתקשר עם כל רשות מקומית בכל מספר פעוטות שהוא. אנחנו אומרים: רשות מקומית שיש בה יותר מארבעה פעוטות יכולה להתקשר ולהסיע באותה הסעה, יחד עם רשות מקומית - - -
<היו"ר חיים כץ:>
הקשבת למה שעורכת הדין נועה בן שבת אמרה? מה שעורכת הדין נועה בן שבת אמרה זה לא מה שאת מדברת, למה לא הקשבת. את היית נעולה בשלך. עורכת הדין נועה בן שבת אמרה שלא יהיה מצב ששתי רשויות גדולות, שבאחת יש 200 ילדים ובאחת 300 ילדים ויעשו שירקעס.

<מירה סולומון:>
הם לא עושים שירקעס.

<היו"ר חיים כץ:>
זה מה היא אמרה.

<מירה סולומון:>
נכון - - -

<היו"ר חיים כץ:>
את היית נעולה בקונספציה שלך כעורכת דין, ולא התייחסת למה שהיא אמרה וזה בסדר.

<מירה סולומון:>
להיפך, אדוני, להיפך. להיפך. לעניין הזה - - -

<היו"ר חיים כץ:>
טוב, אוקיי. הבנו.

<מירה סולומון:>
פשוט לא הספקתי להשלים את דבריי, אבל לעניין, הדבר השני, והשירקעס, והחשש של עורכת הדין נועה בן שבת, שהוא חשש חשוב מאוד, אני מבקשת להפנות לסיפא של סעיף 2, שמופיע בנוסח של התקנות: אין בהוראת תקנת משנה, ששתי רשויות מקומיות גדולות שמתקשרות, כדי לגרוע מהאחריות של הרשות המקומית בה מתגורר הפעוט להסעת הפעוט. כלומר, אנחנו מתייחסים לנקודה שהעלתה עורכת הדין נועה בן שבת. 

<היו"ר חיים כץ:>
מאה אחוז.

כן, אדוני.

<שוקי שדה:>
שוקי שדה, מנכ"ל ארגון חברות ההסעה בישראל.

אחד, חבל שלא קיבלנו זימון לדיון הזה. במקרה באתי מדיון אחר, הוציאו אותי עכשיו מדיון אחר וחבל.

<היו"ר חיים כץ:>
טוב.

<שוקי שדה:>
הדבר השני זה שישנם דברים שנעשים במסגרת התקנון ולא מופיעים אחר כך במכרז. הדברים האלה חייבים להיות מצוינים, שזה חייב להיות במכרז, כי מערכת ההסעות שונה מכמויות של רשות - - -

<היו"ר חיים כץ:>
הוא מדבר לרשות המקומית.

<שוקי שדה:>
נכון, על הרשות המקומית. בדיוק ככה.

גם היום יש כל מיני פעילויות שנעשות על ידי - - -
<היו"ר חיים כץ:>
אוקיי.

<שוקי שדה:>
צריך להיות מופיע בצורה מסודרת. הנהג יבצע כל דבר שיופיע במכרז במסגרת התקנות.

<היו"ר חיים כץ:>
בסדר, נעשה את זה במכרז.

כן, תמשיכי, עורכת הדין נועה בן שבת.

<נועה בן שבת:>
אתה רוצה לכתוב את זה? שזה יהיה - - -

<היו"ר חיים כץ:>
לא, לא צריך לכתוב. בדרך הטבע זה יהיה כתוב במכרז.

<שוקי שדה:>
כדאי שכבודו ירשום את זה.

<היו"ר חיים כץ:>
מאה אחוז, אני מודה לך על העצה.

<ולרי זילכה:>
אז יורד, - - - סעיף קטן (2).

<נועה בן שבת:>
סליחה?

<ולרי זילכה:>
אז סעיף קטן (2), (ד)(2) לא יהיה.

<נועה בן שבת:>
לא, סעיף קטן (ד)(2) יהיה. כי סעיף קטן (ד)(2) – אנחנו דיברנו על מצב שיש פה הסעה משותפת של מספר ילדים מועט עם רשות מקומית אחרת.

(2) התקשרו רשויות מקומיות סמוכות בהתקשרות כאמור בפסקה (1), רשאיות הן למנות עובד של אחת הרשויות שמתקיימים בו התנאים שבתקנה 4(ג) כממונה, והוא ימלא את תפקידי הממונה לפי תקנות אלה מטעם כל אותן רשויות לגבי כל הפעוטות עם המוגבלות המוסעים במסגרת ההתקשרות האמורה; אין בהוראת תקנת משנה זו כדי לגרוע מאחריות הרשות המקומית בה מתגורר הפעוט להסעת הפעוט.
<אסא בן יוסף:>
שינית לפעוט, עורכת הדין נועה בן שבת?
<נועה בן שבת:>
כן, כן. תודה על ההערה.

<היו"ר חיים כץ:>
סעיף 5.

<נועה בן שבת:>
כישורי המלווה ותפקידיו – 5(א) "המלווה לא יועסק על ידי נותני שירות ההסעות ברשות המקומית ולא תהא לו זיקה לנותני שירות ההסעות, אלא אם כן שירות ההסעות מבוצע ישירות על ידי הרשות המקומית". - - - תנאי שהמלווה לא, ולא שנהג ההסעות מביא את קרובו או מישהו שהוא מכיר לצורך הליווי. 
(ב) "לא יהא אדם מלווה אלא אם כן התקיימו בו כל אלה:

(1) מלאו לו 18 שנים לפחות;
(2) הוא בעל ידע בשפה העברית או הערבית או שתיהן, לפי העניין, לרבות קרוא וכתוב" – זה אומר לפי האוכלוסייה שהוא מסיע?

<קריאה:>
כן.

<נועה בן שבת:>
(3) "אין לו מגבלה רפואית המונעת ממנו למלא את תפקידו;

(4) יש ברשותו אישור שעבר בסמוך לפני כניסתו לתפקיד קורס החייאה כאמור בתקנת משנה (ה)(1)".

שוב, אגיד בשם, התקבלה פה הערה של מרכז השלטון המקומי. הם אומרים: לפעמים המלווה זה תפקיד לא כל כך אטרקטיבי: מעט מאוד שעות ביום, כנראה השכר לא נהדר, ויש תחלופה רבה. ומה קורה אם יש לנו מלווה שעדיין לא עבר קורס החייאה? מה קורה אז? האם הוא יכול להיכנס לתפקיד במקרים האלה?

<היו"ר חיים כץ:>
דיברנו על זה – 30 יום.

<נועה בן שבת:>
יש כאן מחלוקת.
<היו"ר חיים כץ:>
אם הוא עובד 30 יום יעשה קורס החייאה.

<אסא בן יוסף:>
אם משרד הבריאות יכול לאפשר - - -
<קריאה:>
זה הרבה מדי.

<היו"ר חיים כץ:>
נו, מה לעשות? יש נהג. הנהג עבר קורס החייאה.

<אסא בן יוסף:>
כן.

<קריאה:>
לא.

<היו"ר חיים כץ:>
תפקיד הנהג לעבור קורס החייאה. אם לא, הוא לא מקבל רישיון לנהוג באוטו הזה.

<שוקי שדה:>
קורס הסעת ילדים שבתוכו יש - - -

<היו"ר חיים כץ:>
נהג שעבר קורס החייאה. אחרת הוא לא יכול לנהוג.

<רונית אילתי:>
אז הנהג אחראי לצורך העניין?
<היו"ר חיים כץ:>
כן, ודאי.

<רונית אילתי:>
מתחילת ההסעה ועד סיומה?

<היו"ר חיים כץ:>
כן, כן.

<ולרי זילכה:>
היושב ראש, בתקנות, היה פה איזשהו דיבור על 14 ימים, ואנחנו גם - - -

<היו"ר חיים כץ:>
ואנחנו חושבים ש-30 יום זה בסדר. 30 יום הוא גמר, הוא רואה את העבודה שלו. 14 יום זה פחות מדי.

<יעקב מרגי:>
- - -

<היו"ר חיים כץ:>
פחות מדי. פחות מדי.

<אסא בן יוסף:>
עורכת הדין ולרי זילכה, ולאחרונה יש תחלופה מאוד גבוהה. מאוד גבוהה.

<היו"ר חיים כץ:>
אוקיי, 30 יום.

<נועה בן שבת:>
אבל זה בתנאי שהנהגים חייבים - - -
<היו"ר חיים כץ:>
הנהג לא יכול לנהוג אם אין לו קורס החייאה. הוא לא יכול לנהוג באוטו כזה.

<נועה בן שבת:>
אז אנחנו בעצם אומרים שבמקרים חריגים - - -

<שוקי שדה:>
יש. הוא לומד.

<היו"ר חיים כץ:>
תסלח לי, אדוני.

<נועה בן שבת:>
זה לא כלל – במקרים חריגים רשאי הממונה, באישור מנהל המחלקה לשירותים חברתיים ברשות המקומית, לאפשר את תחילת עבודתו של מלווה, אף אם טרם סיים קורס החייאה, ובלבד שיסיים קורס כאמור בתוך 30 ימים לכל המאוחר מתחילת עבודתו.
<היו"ר חיים כץ:>
כן.

<נועה בן שבת:>
הייתה פה דרישה נוספת, שאלה נוספת: מי פוגש, מי מאשר את מינוי המלווה? אני מבינה שיש הסכמה שהרשות המקומית היא זאת שבעצם צריכה לאשר את המינוי של המלווה, כי זה חלק מהדברים שהממונה הרי מטעם הרשות המקומית צריך לוודא שהמלווה הוא בעל הכישורים המתאימים. אני מבינה שהוויכוח היה על הריאיון האישי שהוא עובר או נדרש ריאיון אישי או רק מסמכים?
<קריאה:>
כן.
<מירה סולומון:>
נכון. העמדה שלנו היא שהממונה צריך לבדוק שמתקיימות הכשירויות במלווה לפי בדיקה של המסמכים שלו ולא על בסיס ריאיון אישי, ולא על בסיס דברים שמחזקים את הטענות ליחסי עובד - - -

<היו"ר חיים כץ:>
 מה התדר של החלפת מלווה?
<קריאה:>
גבוה מדי, אדוני.
<קריאה:>
גבוה מאוד.

<היו"ר חיים כץ:>
מה זה? מה זה גבוה מאוד?

<אסא בן יוסף:>
אני לא יודעת להגיד לך מה התדר במדויק, אבל ההחלפות הן סדרי גודל של מלווה שיכול לעבוד חודש ימים ויוחלף.
<היו"ר חיים כץ:>
ניירת. לא צריך להיפגש – ניירת.

<אסא בן יוסף:>
עוד הפעם, השכר הוא שכר מאוד-מאוד נמוך, והעבודה היא עבודה קשה, מורכבת, ודורשת הרבה מאוד שעות. התחלופה היא מאוד גבוהה. מאוד גבוהה. אנחנו לא נעמוד בקטע של ריאיון אישי.
<היו"ר חיים כץ:>
לא, לא.

<נועה בן שבת:>
זה לא בא משיטה של להחליף תוך 30 ימים - - -

<אסא בן יוסף:>
לא, לא, לא, לא, ממש לא.

<היו"ר חיים כץ:>
לא, הם מחפשים עובד, איזו "שיטה"?
<אסא בן יוסף:>
תודה.

<היו"ר חיים כץ:>
מה, איזה עניין יש להם לחפש את העובד הזה?
<אסא בן יוסף:>
תודה.

<קריאה:>
בטח יש העדפה - - -

<קריאה:>
תודה, אדוני.
<אסא בן יוסף:>
באמת תודה, עורכת הדין נועה בן שבת.

<קריאה:>
תודה, אדוני.

<נועה בן שבת:>
(ג) "המלווה אחראי על שלומם ובטיחותם של הפעוטות עם המוגבלות בהסעה ועל קיום הוראות התקנות - - -" – זה, למשל, שהילד חגור וכולי. אלה ההוראות - - -

<היו"ר חיים כץ:>
לא רק חגור: - - 
<נועה בן שבת:>
כן, אבל - - -

<היו"ר חיים כץ:>
- - כיוון, כיסא, תנאים.

<קריאה:>
כל הדרישות.

<נועה בן שבת:>
כל מה - - -

<היו"ר חיים כץ:>
כל מה - - -
<קריאה:>
כל הדרישות.

<נועה בן שבת:>
כל הדרישות - - -

"- - - ואלה תפקידיו:
(1) המלווה ידאג לשלומו של פעוט עם מוגבלות, יהיה קשוב לצרכיו וישמור על ציודו;

(2) המלווה לא ישאיר פעוט עם מוגבלות ברכב ההסעה ללא פיקוח והשגחה; לעניין זה, נוכחות נהג ההסעה ברכב לא תחשב כפיקוח והשגחה אלא במקרים חריגים ולזמן קצר".
<שוש רשף:>
מה זה אומר?

<נועה בן שבת:>
זה אומר, למשל: המלווה אסור - - -

<היו"ר חיים כץ:>
אם המלווה יוריד את הילד למעון שלו, אז לצורך העניין הנהג הוא המשגיח.

<שוש רשף:>
זה לא - - -

<היו"ר חיים כץ:>
והוא גם עבר קורס החייאה, שאם מישהו צריך החייאה באותו זמן אז הנהג גם יוכל - - -

אוקיי. טוב, תמשיכי.

<נועה בן שבת:>
(3) "המלווה יוודא לפני תחילת ההסעה שיש בידיו רשימת הפעוטות המיועדים לנסוע באותה הסעה כאמור בתקנה 4(ג)(3), שמסר לו הממונה; המלווה אחראי לכך שכל הפעוטות המיועדים לנסוע בהסעה ייאספו לפי הרשימה האמורה;
(4) המלווה יושיב כל פעוט במושב הבטיחות, יהדק את מושב הבטיחות למושב הרכב, יחגור כל פעוט במושב הבטיחות, וידאג כי הפעוטות ישבו בטוחים וחגורים במושבי הבטיחות במהלך ההסעה;

(5) המלווה יוודא שאין ברכב כל חפץ שעלול לפגוע בפעוטות עם מוגבלות המוסעים בו, וידאג שכל חפץ כבד ברכב שמוסע בו פעוט עם מוגבלות יהיה רתום למושב פנוי או למהדקים ברצפת הרכב;

(6) המלווה יהיה נוכח במשך כל ההסעה והוא ישב חגור בחגורת בטיחות במקום שממנו יוכל לראות את כל הפעוטות בהסעה בקשר עין ישיר ולגשת אליהם; נוצר מצב שמחייב את המלווה לקום ממקומו במהלך הנסיעה, ידווח על כך לנהג הרכב ויבקש ממנו לעצור את הרכב בצד הדרך עד אשר ישוב למקומו; במקרה הצורך, יזעיק המלווה שירותי הצלה".

(7) פה, אדוני, יש מחלוקת, ולכן יש פה שתי גרסאות לאותה פסקה (7). הנוסח הראשון שהופיע בתקנות אמר שהמלווה צריך לדאוג שהילד יימסר לידי איש צוות המעון שיוצא ולוקח - - -

<היו"ר חיים כץ:>
לא, לא, המלווה יביא אותו לגן.

<נועה בן שבת:>
אוקיי. אז (7), זו הגרסה השנייה, החלופה השנייה שמובאת פה, אז אני אקרא אותה.
(7)(א) המלווה ילווה פעוט מהרכב אל תוך מעון היום וימסור אותו לידי איש צוות של המעון שיהיה אחראי לקבלו, וילווה את הפעוט ממעון היום אל ההסעה ובחזרה, ובלבד שבכל זמן היעדרותו מההסעה לצורך הליווי הנהג נמצא ברכב ומשגיח על הפעוטות שנותרו בו.
<גלית גבע:>
שמי גלית גבע, ואני מנהלת השירות לשיקום בקהילה ממשרד הרווחה והשירותים החברתיים.
המחלוקת כאן שעורכת הדין נועה בן שבת ציינה היא - - -

<היו"ר חיים כץ:>
מאחורינו כבר. אם את לא צריכה להגיב לא צריך.

<גלית גבע:>
לא, אבל אני רוצה להגיד - - -

<היו"ר חיים כץ:>
היא מאחורינו כבר.

<גלית גבע:>
לא, אבל היא מתפתחת, ואני אגיד לך למה הכוונה: הכוונה היא שישנם מעונות; קודם כל, אנחנו רצינו שגם אם המלווה, אם מחליטים ככלל שהמלווה הוא זה שיוריד את הפעוט ויביא אותו למעון, צריך לשים כאן סייגים מאוד-מאוד ברורים. ישנן הסעות שיש שם שמונה פעוטות, וכל יציאה, כניסה ויציאה של מלווה מאריכה את זמן ההסעה של הפעוטות האחרים שיושבים ברכב, ואנחנו צריכים להגביל את זה בזמן, שלפחות יש מינימום, למשל, של שלושה, מעל שלושה פעוטות ומעלה צריך שאדם מהמעון יגיע לרכב על מנת לאסוף את הפעוט - - -

<היו"ר חיים כץ:>
את הבנת מה שאמרת?

<גלית גבע:>
הבנתי.

<היו"ר חיים כץ:>
אמרת שיהיו מעונות קבועים שישלחו נציג, ויהיו מעונות קבועים שלא ישלחו נציג. למה סדר העבודה הוא מסודר.

<גלית גבע:>
נכון.

<היו"ר חיים כץ:>
הוא לוקח את הילדים ומביא אותם לפי המקומות, לפי המיקום.

<גלית גבע:>
נכון.

<היו"ר חיים כץ:>
אז מי שקרוב - - - נשלח, ומי שרחוק המלווה יוריד. מעל שלושה או ארבעה המלווה ירד והם יחכו?

<גלית גבע:>
כן. ומעל שלושה הסייעת תגיע לקחת. יש לנו כאן - - -

<יעקב מרגי:>
את צריכה להיות עם אינטרס עליון לבטיחות הילד.
<גלית גבע:>
אני רק לבטיחות הילד - - -

<יעקב מרגי:>
המלווה קיבל לידיו את הילד מההורים, הוא אחראי עליו עד למסירה.

<קריאה:>
נכון.

<יעקב מרגי:>
אני לא מחלק את האחריות.

<גלית גבע:>
עד למסירה? השאלה היא עד למסירה – לפתח המעון או שיש מעון שיש לנו קומה שנייה, - -

<יעקב מרגי:>
- - - בתקנון - - -

<גלית גבע:>
- - והמלווה צריך לעלות לקומה השנייה ואחר כך להוריד, ובינתיים הפעוטות יושבים ברכב.
<היו"ר חיים כץ:>
אז הוא יעלה לקומה. מאה אחוז. לפתח המעון. יש כאלה שיביאו אותו לדלת המעון.

<גלית גבע:>
לפתח המעון – אני מסכימה איתך, אבל לא יתחיל להסתובב בכל המעון ולחלק אותם - - -

<היו"ר חיים כץ:>
עכשיו אני מבין למה זה לא נגמר עד עכשיו התקנות.
<גלית גבע:>
למה?

<היו"ר חיים כץ:>
ככה. "למה"? למה לא נגמר? פתח המעון?

<גלית גבע:>
פתח המעון. אוקיי, פתח המעון.
<יעקב מרגי:>
האחריות על - - -

<היו"ר חיים כץ:>
עכשיו, אם הקרמיקה במעון הזה היא כחולה?
<גלית גבע:>
לי זה לא משנה אם היא כחולה.

<היו"ר חיים כץ:>
אה, זה לא משנה? טוב. חשבתי שזה משנה גם צבע הקרמיקה.

<גלית גבע:>
לא. אבל אם אנחנו מדברים לפתח המעון זה כבר עושה איזשהו שינוי משמעותי מבחינתנו.
<נועה בן שבת:>
רגע, מה שמוצע פה בפסקה (ב), בפסקת משנה (ב), מוצע להגיד באמת שיש מקרים שבהם אפשר יהיה - - -

<היו"ר חיים כץ:>
כמה מעונות כאלה יש בקומה שנייה?

<שוש רשף:>
לא מעט.

<קריאה:>
בדרך כלל אין.

<היו"ר חיים כץ:>
כמה מעליות יש שם?

<שוש רשף:>
אין - - -. ברוב - - - שם אין מעליות.

<היו"ר חיים כץ:>
אין מעלית?

<גלית גבע:>
לא, תלוי - - -

<שוש רשף:>
- - - מעט מאוד.

<קריאות:>
- - -

<היו"ר חיים כץ:>
שלא ייתנו להם, שייקחו להם את הרישיון.

<גלית גבע:>
תלוי איזה מעונות, - - - אולי אין.

<קריאה:>
הלוואי ויהיו לנו מבנים - - -

<קריאות:>
- - -

<נועה בן שבת:>
אולי אפשר לנסות להציע את מה שכתוב פה בפסקה (ב). אולי צריך להוסיף פה עוד נתונים, כמו שאת אומרת, זמן ההיעדרות מההסעה. מה שנמצא פה זה להגיד: יש מקרים חריגים שבהם באמת אפשר יהיה לאשר שאדם מתוך צוות המעון הוא זה שייצא וייקח את הילדים. ואז אנחנו צריכים להגיד: אבל יש תמהיל של נסיבות. אי אפשר לראות רק את - - -, צריך לראות גם - - -
<היו"ר חיים כץ:>
תקשיבי, עורכת הדין נועה בן שבת, אנחנו לא בליל הסדר. יש - - -

<נועה בן שבת:>
אתה רוצה אולי שנקרא את מה שהוצע פה - - - שאפשר יהיה לראות מה אפשר להוסיף.

<היו"ר חיים כץ:>
כן, תקראי את הנוסח. כן.

<נועה בן שבת:>
(ב) "שר הרווחה והשירותים החברתיים רשאי להורות על נסיבות מיוחדות שבהן יהיה מנהל המחלקה לשירותים חברתיים ברשות מקומית רשאי לאשר, לאחר התייעצות עם מנהל המעון ועם הממונה על ההסעה, כי ליווי הפעוט מההסעה למעון ובחזרה ייעשה בידי איש צוות ממעון היום, לאחר ששקל את מספר הפעוטות והילדים בהסעה בעת ההגעה למעון היום, את סוגי המוגבלויות והצרכים שלהם, ואת הנסיבות הקשורות בהסעה - - -". למשל: אם יש גם ילדים גדולים בהסעה או לא. "- - - ואת מספר הפעוטות, סוגי המוגבלויות, והצרכים וכוח האדם במעון היום באותה עת, - - -". כי אני רוצה לציין שאמרו לנו שבמעון היום יש איזו תקינה חסרה של חלק מהסייעות, ולכן הן לפעמים לא מגיעות בבוקר. משרד הרווחה והשירותים החברתיים לא מתקצב בצורה מלאה את מלוא התקן. לכן אנחנו אומרים: "- - - וכוח האדם במעון היום באותה עת, את מבנה המעון ואת המרחק מרכב ההסעה, - - -". אולי פה צריך להסביר – את הזמן. את הזמן שבו ייעדר המלווה מההסעה.

<היו"ר חיים כץ:>
זה לא - - - במקום לפשט אנחנו עושים את הכול בלתי ישים. תשמעי מה אני אומר לך: אנחנו, במקום לפשט את החיים, אנחנו עושים, אנחנו כותבים. אנחנו, עורכי הדין, כותבים וכותבים וכותבים, ואנחנו עושים את זה לא ישים.

<נועה בן שבת:>
 אבל אנחנו - - -

<היו"ר חיים כץ:>
המטרה שהילד יגיע בריא ושלם. איך שאנחנו כותבים – לא יגיע. יריבו אלה עם אלה ואלה עם אלה והסיפור יימשך שנים.

<נועה בן שבת:>
 אז פה תמיד המלווה - - -

<היו"ר חיים כץ:>
כן, המלווה מביא אותו.

<קריאה:>
ברור, זו אחריות.

<קריאה:>
רק סעיף (7)(א).

<היו"ר חיים כץ:>
נקודה. זהו.

<נועה בן שבת:>
 אנחנו - - -. מורידים את סעיף (7)(ב), ונשאר - - -

<קריאה:>
סעיף (7)(א)?

<היו"ר חיים כץ:>
המלווה מביא אותו. אנחנו יודעים מי האחראי ומי המלווה ונגמר.

<רונית אילתי:>
אז סעיף (7)(ב) לא רלוונטי?

<היו"ר חיים כץ:>
כן.

סעיף (8).

<אסא בן יוסף:>
דוקטור הדר ירדן, אתם לא מתנגדים לזה?

<הדר ירדני:>
אם הנהג עבר קורס החייאה.

<נועה בן שבת:>
(8) "המלווה יוריד את הפעוט עם מוגבלות עם הציוד הרפואי הנדרש מהרכב מדלת שאינה פונה לכיוון הכביש".

יכול להיות שיש לו גם ציוד אישי, לילד, או שלא, או שהוא רק - - -?

<קריאה:>
יש ציוד אישי.

<היו"ר חיים כץ:>
יש לו ציוד אישי, הוא לוקח את זה איתו.

<נועה בן שבת:>
עם הציוד הרפואי הנדרש לצידו.

<היו"ר חיים כץ:>
כן. לא צריך לכתוב את זה, זה ברור.

<נועה בן שבת:>
 אוקיי.

<היו"ר חיים כץ:>
מה, הוא ישאיר את הציוד שלו באוטו?

<נועה בן שבת:>
(9) "המלווה ידאג כי בתום שהיית הפעוט במעון יום שיקומי, יועלה הפעוט על רכב ההסעה - - -". אנחנו מורידים את המשפט הבא, הוא מסומן פה בסוגריים - - -. "- - - ויוודא שהפעוט - - -" – לא יוודא, הוא מעלה את הפעוט.

<היו"ר חיים כץ:>
הוא מעלה את הפעוט.

<נועה בן שבת:>
"- - - ויעלה את הפעוט להסעה עם הציוד הנדרש - - -". אנחנו מורידים גם את הסיפא. ופה יש את ההערה שדיברנו עליה קודם.

(10) "בהגעת ההסעה למקום הורדתו של הפעוט בשובו ממעון היום, ימסור המלווה את הפעוט לידי האחראי עליו או אדם אחר שהאחראי אישר מראש; לא נמצא במקום האחראי או אדם אחר כאמור, לא יורד הפעוט מההסעה, והמלווה יצור קשר עם הממונה ברשות המקומית ויפעל לגבי הפעוט לפי הנחיותיו".

<היו"ר חיים כץ:>
דרך אגב, קורים כאלה מקרים?

<קריאה:>
כן, כן.

<יעקב מרגי:>
קורים. גם לא במעונות יום שיקומיים, גם במעונות יום רגילים.

<היו"ר חיים כץ:>
שהילד מגיע ולא מחכים לו?

<קריאה:>
כן.

<קריאה:>
- - -

<יעקב מרגי:>
ההורים לא מחכים לבן.

<היו"ר חיים כץ:>
מטורף.

<יעקב מרגי:>
אדוני היושב ראש, אני אספר לך מהפרקטיקה של אשתי הפעם - - - כמנהלת מעון הרבה פעמים הייתה מתקשרת להורים. שמע, השעה 17:00 כבר – "שכחנו לבוא לקחת את הילד".

<ישראל אבן זהב:>
או שהייתה תאונה בדרך, שגם קורה.
<יעקב מרגי:>
שכחנו, אני לא אומר על. שכחנו לבוא לקחת את הילד, כאילו שכחנו לתאם.

<קריאה:>
שכחנו לקחת את הילד.

<יעקב מרגי:>
ואין יום, אין יום שזה לא קורה - - -

<היו"ר חיים כץ:>
כן.

<יוליה בן משה:>
יוליה בן משה, קואליציית הורים.
זו הערה שנייה להורים ואני רוצה להגן על כבודם של ההורים. דווקא מטפלת במקרה אחר כרגע, לא ברווחה אלא בחינוך, שנהג ומלווה לא איתרו את ההורים - - -

<היו"ר חיים כץ:>
צר לנו. בואי - - -

<יוליה בן משה:>
בסדר? אז רק - - -
<יעקב מרגי:>
אבל חייבים - - - את זה. - - - ולא נעגן, החטאנו את המטרה.

<היו"ר חיים כץ:>
בתוך עמנו אנחנו חיים, ולצערי בעמנו הזה יותר מדי ילדים בשנה האחרונה הושארו באוטו והלכו לעולמם - - -
<יוליה בן משה:>
ולא בגלל ההורים.

<היו"ר חיים כץ:>
רק בגלל ההורים.
<קריאות:>
- - -

<ישראל אבן זהב:>
בגלל ההורים, בגלל ההורים.

<יעקב מרגי:>
בגלל החום באוטו.

<היו"ר חיים כץ:>
לא, בגלל החום באוטו. לא, ההורים לא השאירו אותם. ההורה שכח את הילד, השאיר את הילד והלך - - - אז לא בגלל ההורים.

<יוליה בן משה:>
עזבו - - -

<היו"ר חיים כץ:>
ההורים לא אשמים, באותו יום היה חמסין. הריבונו של עויילם - - -
<יוליה בן משה:>
בסדר, זה לא דיון לכאן. - - - אחר כך.

<היו"ר חיים כץ:>
מאה אחוז.

כן, הלאה.
<נועה בן שבת:>
(11) "המלווה של פעוט עם מוגבלות בעל צרכים מורכבים יוודא, אחת לחודש לפחות, את שלמות ערכת ההחייאה הבסיסית ברכב ההסעה שיוסע בו הפעוט".

(12) "המלווה ידווח למנהל המעון ולממונה על כל אירוע חריג הקשור לשלומו של פעוט שהתרחש במהלך ההסעה, והממונה ידווח על האירוע האמור למפקח ולאחראי על אותו פעוט, סמוך ככל האפשר להתרחשותו ולא יאוחר מ-24 שעות לאחר שאירעו; לעניין זה יראו כאירוע חריג גם אי מילוי אחת מהדרישות המפורטות - - -" – בהתחלה זה צוין כתקנה 2. אני חושבת שאפשר להגיד בתקנות אלה, כפי שאמרנו לגבי האחריות של המלווה.
<היו"ר חיים כץ:>
כן. אוקיי.

<נועה בן שבת:>
(13) "בסיומה של ההסעה, יבדוק המלווה את רכב ההסעה ויוודא שלא נותר בו פעוט".

(14) "בתום כל הסעה ימלא המלווה טופס לפיו מולאו כל דרישות התקנות במהלך ההסעה; נוכח מלווה כי אינו מסוגל לקיים הוראות תקנה זו בתחילת ההסעה, - - -" – התקנה הזו זה כל ההוראות שקראנו עכשיו – "- - - במהלכה או בסיומה או כי אירעה תקלה בהסעה או אירע אירוע חריג, ידווח על כך לממונה ויפעל על פי הנחיותיו".
(ד) "ככל שניתן, לא יוחלף המלווה במהלך כל שנת הלימודים". אני מבינה אבל שזה לא דבר - - -

<ישראל אבן זהב:>
הלוואי.

<יעקב מרגי:>
ככל שניתן.

<קריאה:>
תלוי.

<מירה סולומון:>
- - - תקווה.

<אדוארד וייס:>
קבענו כלל מבחינת טובת הילד, אבל כמובן שבגלל המציאות אי אפשר לקבוע כלל גורף.
<היו"ר חיים כץ:>
כן, ברור לנו.

<נועה בן שבת:>
אני רק רוצה להעיר: אנחנו קראנו קודם את סעיף (14) לעניין דיווח על אירועים חריגים, וקראנו קודם את סעיף (12) לעניין דיווח על אירועים חריגים. אולי ננסה לנסח את זה כדי שלא תהיה כפילות.

<היו"ר חיים כץ:>
בסדר, זו עבודה שלכם אחר כך.

<נועה בן שבת:>
בסדר.


(ה) "הרשות המקומית תוודא כי לא יועסק כמלווה אדם שנמצא כי הורשע בעבירת מין כמשמעותה בחוק למניעת העסקה של עברייני מין במוסדות מסוימים, התשס"א – 2001 (להלן – חוק למניעת העסקה של עברייני מין)".

(ו) "הרשות המקומית תדאג לכך שכל מלווה יעבור –

(1) קורס עזרה ראשונה לרבות בנושא החייאה לילדים ולפעוטות, שנערך על ידי משרד הבריאות או מי מטעמו, סמוך ככל האפשר לפני כניסתו לתפקיד - - -".

<היו"ר חיים כץ:>
שינינו את זה.

<נועה בן שבת:>
אבל שינינו את זה, נכון. אז אנחנו צריכים להגיד. "ולאחר מכן אחת לשנתיים לפחות" – אז גם פה אנחנו נתאם את הנוסח כדי שזה לא יהיה - - -
<היו"ר חיים כץ:>
השנתיים אם הוא נשאר אז הוא יבוא.

<ולרי זילכה:>
היושב ראש, דובר על כך שהוא ינסה לעשות. הכלל יהיה שסמוך לפני כניסתו לתפקיד, אבל רק במקרים חריגים ושהוא לא יצליח - - -
<היו"ר חיים כץ:>
לא, לא, לא, הוא תוך 30 יום יעשה. יש נהג בפנים. הוא בא ביום הראשון, הוא לא יודע עם מה הוא נשאר ביום השני. הוא לא יתחיל עם קורס ההחייאה ואחר כך. יעשה תוך 30 יום. יש נהג שיש לו קורס החייאה.

<נועה בן שבת:>
- - -

<היו"ר חיים כץ:>
כן, מה רצית להגיד?

<בני פרץ:>
בני פרץ. פעיל חברתי, אבל אני הלכתי בכוונה ללכת לעבוד כמלווה כדי לחקור את הנושא הזה, ובפרט בילדים עם צרכים מיוחדים. זאת מדברת שמלווה ילך לעבור. את יודעת איזה אנשים מסכנים שהם היום מלווים; את הגזל ואת העושק שעושים להם; על שעה אחת שנותנים להם הם צריכים לנסוע שעה וחצי; אחר כך עוד שעה וחצי לחזור לבית שלהם תמורת שעה שגם גוזלים ממנה כסף, שהוא יעשה החייאה, אנשים מבוגרים.

אני רוצה להגיד לכם רק בעיה אחת: לא הצרכים - - - צריך את החברות, חברות ההסעה – מישהו שיפקח עליהן. אני אגיד לכם: לא רק שחגורות הבטיחות הן על הזבל, ואני ראיתי את זה, אלה נהגים שהולכים לעשות עבודת לילה פרטית, ובאים, והם לא ערניים. אני למזלי עוד הייתי צריך להעיר אותו כדי שייסע. כל רגע לנמנם, יכול לעשות תאונה.

כל החיבורים וכל הצרכים, לפעמים הנהג לא מספיק להגיע בזמן והוא "טס" בשביל להביא אותם לבית הספר, כי הוא חייב ברבע לשמונה להוריד אותם. את זה אתם לא בודקים, אבל מי שצריך לבדוק רק את החגורות. לא איך יוריד אותם, לא איך יעשה החייאה. אין אחד, נהג ציבורי, הוא עובר, עזרה ראשונה. קודם כל, זה אחד מהחוקים.

<היו"ר חיים כץ:>
מאה אחוז. אוקיי, תודה.

כן.

<נועה בן שבת:>
 אדוני, אז אנחנו נתאם גם את ההוראה הזאת, נתאם עם ההוראה כפי שקראנו אותה בנוסח הקודם של 30 הימים.  
<היו"ר חיים כץ:>
כן.

<נועה בן שבת:>

(2) "השתלמות מקצועית שיערוך משרד הרווחה והשירותים החברתיים או מי מטעמו, לפי תוכנית שיכינו במשותף המנהל הכללי של משרד הרווחה והשירותים החברתיים והמנהל הכללי של משרד הבריאות או מי שכל אחד מאלה הסמיכו לעניין זה".

<היו"ר חיים כץ:>
טוב.

<אסא בן יוסף:>
יש לנו הערה.

<היו"ר חיים כץ:>
כן.

<מירה סולומון:>
אנחנו מבקשים להבהיר, והדבר גם מוסכם בדיונים קודמים שהקורסים של משרד הבריאות ושל משרד הרווחה והשירותים החברתיים, לפי התקנה הזאת זה ממומן על ידי תקציבים של משרדים ולא מימון של הרשויות המקומיות, של השלטון המקומי, את הקורסים הללו.

<קריאה:>
לכן זה לא יקרה.

<מירה סולומון:>
הדבר בהסכמה. זה בהצהרה לפרוטוקול לנושא הזה.
<היו"ר חיים כץ:>
מאה אחוז.

<אדוארד וייס:>
זה נכון?

<אסא בן יוסף:>
כן, זה מה שסיכמנו, עורך הדין אדוארד וייס.

<מירה סולומון:>
זה מה שסיכמנו.

<אדוארד וייס:>
אני לא זוכר שסיכמנו דבר כזה, - -

<מירה סולומון:>
זה מה - - -

<אדוארד וייס:>
- - ואני חושב שלא נכנסים לדבר כזה במסגרת התקנות האלה.

<מירה סולומון:>
הסיכום היה שזה חוזר - - -

<היו"ר חיים כץ:>
תמשיכי.

<נועה בן שבת:>
(ז)(1) "פעוט עם מוגבלות בעל צרכים רפואיים מיוחדים או בעל צרכים רפואיים מורכבים יהיה זכאי לליווי צמוד של סייעת או אחות בהסעתו מביתו למעון יום שיקומי וממנו, אם נקבעה זכאותו לכך  לפי תוכנית הטיפול האישית בהתאם לתקנות מעונות יום שיקומיים".
(2) "הסייעת או האחות תתלווה להסעה בנוסף למלווה ותהא אחראית על הפעוט במהלך ההסעה; הסייעת או האחות תשב ליד הפעוט המסוים במהלך ההסעה, או במקום ממנו היא יכולה לראות אותו ולגשת אליו באופן מידי במהלך כל ההסעה".
(3) "הסייעת או האחות תוודא שכל הציוד הרפואי שהילד זקוק לו תקין ומעוגן ברכב".
זה לגבי ההבאה של הילד למעון – (4) "סייעת או אחות אחראית להבאת הפעוט עם המוגבלות בעל צרכים רפואיים מיוחדים או בעל צרכים רפואיים מורכבים מרכב ההסעה למעון היום ובחזרה".

<היו"ר חיים כץ:>
בסדר גמור.

<שוש רשף:>
אפשר להתייחס?

<היו"ר חיים כץ:>
כן.

<שוש רשף:>
לפני שמגיעים לנושא של הנהג - - -
<וילמה מאור:>
תציגי את עצמך לפרוטוקול.

<שוש רשף:>
שמי שוש זאב רשף, אני מפקחת ארצית בשירות לטיפול - - - עם אוטיזם במשרד הרווחה והשירותים החברתיים.
אנחנו הצענו בכל מקרה להכניס איזשהו סעיף שמתייחס לאחריות של המעון, לגבי איך הילדים מגיעים. אנחנו דיברנו על זה שהמעון יגדיר איש צוות - - -
<היו"ר חיים כץ:>
אנחנו לא רוצים. דיברנו על זה.

<שוש רשף:>
- - - שזה חשוב.

<היו"ר חיים כץ:>
בסדר. אנחנו דיברנו על זה.

<שוש רשף:>
לטובת בטיחותו של הפעוט אני חושבת שזה חשוב, - -

<היו"ר חיים כץ:>
מאה אחוז. טוב.

<שוש רשף:>
כי הם מכירים טוב את - - -

<היו"ר חיים כץ:>
דיברנו על זה.

כן, סעיף 6.

<נועה בן שבת:>
נהג הסעה – 6(א) "לא יועסק אדם כנהג להסעת פעוט עם מוגבלות אלא אם כן בידו רישיון נהיגה תקף לפי תקנות 183א, 184 או 185 לתקנות התעבורה, ואם ניתן לו רישיון כאמור עד יום ח' בטבת התשנ"ו (31 בדצמבר 1995) - גם היתר להסעת קבוצת ילדים לפי תקנה 84(ה) לתקנות האמורות".

(ב) "הרשות המקומית תוודא שהתקבל לגבי הנהג אישור משטרה כאמור בחוק למניעת העסקה של עברייני מין".

<אדוארד וייס:>
יש לי רק הערה פה מבחינת הנוסח, כי - - -
<היו"ר חיים כץ:>
נוסח תתקנו אחר כך.

<אדוארד וייס:>
בסדר. כי צריך - - -

<היו"ר חיים כץ:>
ניסוחים תתקנו אחר כך.

<אדוארד וייס:>
אוקיי.

<נועה בן שבת:>
(ג) "ככל שניתן, לא יוחלף נהג ההסעה במהלך כל שנת הלימודים".

<היו"ר חיים כץ:>
"ככל שניתן". בסדר.

<נועה בן שבת:>
כן, זה היה סעיף (ג) – "ככל שניתן". סעיף (ד) – זו צריכה להיות דווקא הוראה, כי אנחנו הסתמכנו עליה עכשיו כמה פעמים.

(ד) "הרשות המקומית תדאג לכך שכל נהג יעבור קורס עזרה ראשונה לרבות בנושא החייאת ילדים ופעוטות, סמוך ככל האפשר לפני כניסתו לתפקיד, ולאחר מכן אחת לשנתיים לפחות - - -".

<קריאה:>
- - -

<נועה בן שבת:>
כאן צריך להבהיר שזה - - -
<קריאה:>
שזה לפני.

<היו"ר חיים כץ:>
לפני, כתוב.

<נועה בן שבת:>
- - -

<קריאות:>
- - - 

<קריאה:>
לא סמוך.

<קריאה:>
לא סמוך, ככל האפשר.

<קריאה:>
לפני אבל רשום, לפני כניסתו.

<ישראל אבן זהב:>
כתוב, כתוב.

<ולרי זילכה:>
לא, כתוב סמוך ככל האפשר לפני.

<היו"ר חיים כץ:>
כן - - -

<קריאה:>
ככל האפשר לפני.

<קריאה:>
לא, אבל לא - - -

<נועה בן שבת:>
- - -

<היו"ר חיים כץ:>
גברת, לפני – לא ינהג. לא ינהג אם לא עבר קורס החייאה.
<קריאות:>
כן, כן.

<קריאה:>
מעולה.

<שוקי שדה:>
רגע, יש פה הערה, ברשותך.

<היו"ר חיים כץ:>
לא צריך.

<שוקי שדה:>
אבל כתוב כל שנתיים.

<היו"ר חיים כץ:>
אחרי הפעם הראשונה – כל שנתיים ריענון.

<שוקי שדה:>
כן. מי מממן את זה לנהג, את הדבר הזה?

<יעקב מרגי:>
מי שמימן את הרישיון.

<היו"ר חיים כץ:>
מי שמממן לו הכול.

<קריאה:>
כתוב הרשות - - -

<קריאה:>
- - -

<אסא בן יוסף:>
לא, זה במסגרת המכרז.

<קריאה:>
כן.

<נועה בן שבת:>
עכשיו, יש פה הצעה האם הריענון ייעשה אחת לשנתיים או אחת לשנה.
<היו"ר חיים כץ:>
שנתיים.

<נועה בן שבת:>
(ה) "הנהג יבדוק ויוודא את תקינות רכב ההסעה לפני כל נסיעה".
(ו) "לא יעלה הנהג להסעה אדם זולת המלווה, הפעוטות עם מוגבלות והילדים האמורים לנסוע בהסעה, וסייעת או אחות המלוות פעוט עם מוגבלות בעל צרכים רפואיים מיוחדים או מורכבים, אלא באישור מראש של הממונה".

(ז) "הנהג ידאג לנעילת דלתות הרכב קודם שיחל בנסיעה".

(ח) "הנהג יציית להוראות המלווה בכל הקשור לשלומם של הפעוטות עם מוגבלות".

(ט) "אין בהוראות תקנה זו כדי לגרוע מהוראות תקנות התעבורה ומהוראות כל דין". כל מה שחייב נהג של הסעות ושל הסעות לילדים וכדומה.

(י) "הנהג יסרוק את הרכב בתום ההסעה כדי לוודא שלא נותרו בו ילדים".

(יא) – אנחנו מוחקים את הפסקה הזאת כי אנחנו מבינים ממשרד התחבורה שהסעיף חל ממילא בכל מקרה.

כאן יש אסופה של שני סעיפים, שתי תקנות: היעדרותו של פעוט מההסעה – 6א(א) "לא הגיע למעון היום השיקומי בהסעה פעוט עם מוגבלות שאמור להימצא בה, ולא נמסרה למעון הודעה מראש על היעדרותו, יודיע איש צוות ממעון היום על כך לאחראי על הקטין סמוך ככל הניתן למועד הגעת ההסעה ויתעד את השיחה".
<אורלי לוי אבקסיס:>
נכון. - - - לחוק שלי שנמצא עכשיו בוועדה.
<היו"ר חיים כץ:>
הלאה.
<נועה בן שבת:>
(ב) "נודע לאיש צוות מעון היום השיקומי על תקלה בהסעה או הפרה של התקנות, ידווח למנהל מעון היום והמנהל ידווח לממונה ולמפקח". - - - בהתאם להוראות החוק.

<ישראל אבן זהב:>
תוך כמה זמן? ידווח מיד.

<מירה סולומון:>
אם אפשר? סעיף קטן (א) – לאחראי על הפעוט. צריך לשנות.
<נועה בן שבת:>
על הפעוט, נכון.

חובת סודיות – 6ב. "מי שהגיע אליו מידע על פעוט עקב מילוי תפקיד שהוטל עליו לפי חוק זה, חובה עליו לשמרו בסוד ואינו רשאי לגלותו אלא לצורך ביצוע תפקידו".
<אדוארד וייס:>
רגע, לגבי סעיף 6ב, אני כבר הערתי בעבר ליועצת המשפטית של הוועדה. אינני בטוח שיש צורך בסעיף כזה. החוק, חוק מעונות יום שיקומיים, יש לו כבר סעיף שמירה על סודיות, וגם פה מדובר בסעיף - - -

<היו"ר חיים כץ:>
אז מה זה מזיק?

<קריאה:>
זה לא מזיק.

<היו"ר חיים כץ:>
זה כלום.

<שוש רשף:>
זו שמירת סודיות של הגננת והנהג.

<נועה בן שבת:>
- - -

<אדוארד וייס:>
לא, לא, לא. לפי דעתי, זה כבר מכסה את זה.
<היו"ר חיים כץ:>
אוקיי. בסדר, אז זה יהיה עם שלייקס.

סעיף 7.

<נועה בן שבת:>
7. "תחילתן של תקנות אלה 30 ימים מיום פרסומן".

- - -

<היו"ר חיים כץ:>
כן.

<מירה סולומון:>
אנחנו מבקשים שבהתקשרויות קיימות, שקיימות לרשויות מקומיות, תינתן קופת מעבר בת 180 ימים כדי שהן יוכלו לצאת בצורה מסודרת מהתקשרויות קיימות שלהן וליצור התקשרויות בהתאם לתקנות האלה. אחת הסיבות העיקריות לבקשה הזאת זה כיוון שכיום יש כמה רשויות מקומיות שאצלן המלווים הם מאותו קבלן כמו הנהגים - - -
<היו"ר חיים כץ:>
למה אתם רוצים כל כך קצת ימים? 180 זה קצת, לא?

<מירה סולומון:>
אנחנו סבורים שזה מספיק גם לפי ההתרעות - - -

<היו"ר חיים כץ:>
ו-90 את לא חושבת שזה מספיק? ו-60 את לא חושבת שזה מספיק? לא, אני רוצה להבין. ככה במשא ומתן אני רוצה להבין.

<מירה סולומון:>
אדוני, ברמה של התרעה מוקדמת ושל - - -

<שוקי שדה:>
אני יכול לעזור לה?

<היו"ר חיים כץ:>
כן.

<שוקי שדה:>
חייבים להוציא שינוי בחלק מהמכרזים.

<היו"ר חיים כץ:>
כמה זמן זה לוקח?

<שוקי שדה:>
מכרז זה בעיה. המינימום צריך להיות 30 יום עד שמוציאים את המכרז. אחרי זה יש סיורים - - -

<היו"ר חיים כץ:>
הלאה, כמה זמן?

<אורלי לוי אבקסיס:>
אבל אתה לא עושה מכרז חדש.

<שוקי שדה:>
תיקונים, אתה עושה תיקונים למכרז, אבל זה אנשים שמי שירצה - - -

<מירה סולומון:>
אדוני, עושים מכרזים למלווים חדשים - - -

<היו"ר חיים כץ:>
מאה אחוז, אנחנו מקבלים את מה שאמרת – 90 יום. 90 יום, אוקיי.

<נועה בן שבת:>
 90 ימים זה רק לגבי ההתקשרויות - - -. זה 30 ימים ככלל, ו-90 ימים זה במקרה שיש התקשרויות קיימות.
<היו"ר חיים כץ:>
כן.

<נועה בן שבת:>
מתי? ביום פרסום התקנות או ביום תחילתן?

<קריאה:>
יום פרסום התקנות.

<נועה בן שבת:>
ביום פרסום התקנות.

<היו"ר חיים כץ:>
בסדר, לא משנה כבר, זו רק תחילת הדרך.

<קריאה:>
זה עוד חודש. זה עוד חודש, אדוני היושב ראש.

<היו"ר חיים כץ:>
מאה אחוז.

<אורלי לוי אבקסיס:>
רק על אלו שכבר - - -

<שוקי שדה:>
כבודו, זה לא יספיק. ה-90 יום - - -
<היו"ר חיים כץ:>
אתה לא הקשבת?

<שוקי שדה:>
לא, לא הקשבתי.

<היו"ר חיים כץ:>
ואתה מדבר, אתה לא בהסעה עכשיו.

<שוקי שדה:>
צודק.

<היו"ר חיים כץ:>
אוקיי.

<נועה בן שבת:>
עכשיו, בתוספת מובאים הפרטים של כרטיס הנוסע, אני לא אקרא את זה.

<היו"ר חיים כץ:>
לא, לא, אין צורך.

ואנחנו נעבור להצבעה. ואנחנו נאשר את התקנות כפי שסוכמו פה. ומי בעד, ירים את ידו.
הצבעה
בעד – פה אחד

נגד – אין

נמנעים – אין
תקנות הסעה בטיחותית לילדים ולפעוטות עם מוגבלות (כללים להסעה וליווי של פעוטות למעון יום שיקומי וממנו), התשע"ג-2013 נתקבלו.
וכל חברי הכנסת, שהם שלושה במספר ויש להם זכות הצבעה, אישרו את התקנות.

מה זה, את גם רוצה להצביע?

<ולרי זילכה:>
לא, אני רוצה להודות ליושב ראש. אנחנו כבר שש שנים בעניין הזה, ואני רוצה מאוד-מאוד להודות לכם שהגענו לפה.

<אורלי לוי אבקסיס:>
רגע, אתם תפסתם אותנו בכנס באר שבע ואמרתם לנו: זה לא יקרה. ועל זה שהיושב ראש, אמרתי לכם: הוא לא יעביר חוק שהוא לא יהיה טוב, ותקנות שהן לא יהיו טובות, ואתם אמרתם: אם ככה, זה לא יקרה בכלל. אז הנה, עבר פה.

<ולרי זילכה:>
ואני בשם פורום הארגונים וההורים למען ילדים עם מוגבלות רוצה להגיד: תודה רבה-רבה.

<היו"ר חיים כץ:>
מאה אחוז. ואני מקווה שהמספרים לא יגדלו, וכמות הילדים האלה תלך ותפחת.

<קריאה:>
הלוואי, הלוואי.

<היו"ר חיים כץ:>
ויבוא לציון גואל.

תודה רבה, הישיבה נעולה.

<הישיבה ננעלה בשעה 12:54.>
